Ild i røven hedder spillet, som er målrettet børn i alderen 9-12 år og udviklet til Beredskabscenter Aalborg af virksomheden Tonic Games. Det gratis spil, som kan findes på Beredskabscenter Aalborgs www.ildiroeven.dk , er udviklet under mottoet Brandsikre børn bliver brandsikre voksne og formålet med Ild i røven er at øge børns interesse for brandsikkerhed og lære dem at blive brandsikre på en på en sjov, utraditionel og involverende måde. Spillet er således en del af Beredskabscenter Aalborgs taktisk forebyggende arbejde og selv om spillet foregår i et grafisk skævt univers, er der lagt vægt på, at det er faktuelt rigtigt. Spillet er et såkaldt læringsbaseret computerspil, hvor spilleren stilles overfor nogle konkrete problemer, som skal løses. Hvis ikke de bliver det, får det konsekvenser. F.eks. skal man placere en røgalarm korrekt, for at blive advaret i tide, hvis en brand starter. Ild i røven foregår i et ganske almindeligt hus i en helt almindelig familie. Altså i en situation, som de fleste børn kan identificere sig med. I første runde skal spilleren gå rundt i huset og på tid placere så mange røgalarmer og brandslukkere, som nødvendigt og samtidig være opmærksom på potentielt brandfarlige situationer. I anden runde ligger spilleren og sover i sin seng, da en brand opstår. Og så skal det gå stærkt, for nu skal spilleren redde sig selv og sin familie ud af huset så hurtigt som muligt og herefter tilkalde brandvæsenet. Jo bedre spilleren klarede sig i første runde, jo bedre går det i anden runde.

Opsummering:
Computerspil for børn vil øge børns interesse for brandsikkerhed. 
Søndag den 11. marts kl. 14.30 lanceres et nyt brandforebyggende computerspil for børn.